Læger, især i Vestsjælland, opfordres til at være særligt opmærksomme på mæslinger i de kommende uger.

Det skriver Statens Serum Institut i sit nyhedsbrev, efter at en yngre person har fået konstateret den smitsomme sygdom.

Det var efter et ophold i Polen i juli måned, at vedkommende har vist tegn på smitte. Personen er indvandret til Danmark, og Statens Serum Institut kan ikke sige med sikkerhed, hvilke vaccinationer vedkommende har.

- Styrelsen for Patientsikkerhed, Tilsyn og Rådgivning Øst, blev informeret så snart positiv diagnostik forelå og har iværksat mulige forebyggende foranstaltninger, skriver Statens Serum Institut.

Læs også : 20-årig kvinde har fået mæslinger

Sygdommen blev opdaget den 4. august på Holbæk Sygehus. For at undgå yderligere smitte opfordres læger sundhedspersonale til at holde øje med symptomer hos deres patienter.

- Det er vigtigt, at personer mistænkt for mæslinger så vidt muligt ikke opholder sig i venteværelser med andre patienter, idet mæslinger er yderst smitsom, skriver Statens Serum Institut.

•

Det er det andet tilfælde af mæslinger, som er påvist i Danmark i år. Andre EU-lande har oplevet mange tilfælde i år, skriver Statens Serum Institut, som opfordrer til, at man bliver vaccineret mod sygdommen inden rejser.

- Det nye tilfælde understreger endnu engang, at alle ikke-immune rejsende til områder med risiko for mæslinger bør være vaccineret mod mæslinger inden afrejse.